সহীহ হাদীস বিশ্বকোষ
আল-জামিউল কামিল ফিল হাদিসিস সহিহিশ শামিল (আরবি: الجامع الكامل في الحديث الصحيح الشامل, অনুবাদ 'পূর্ণাঙ্গ বিশুদ্ধ হাদীসের সম্পূর্ণ সংগ্রহ') বা সংক্ষেপে জামিউল কামিল; যা বাংলায় সহীহ হাদীস বিশ্বকোষ নামে পরিচিত, এটি হাদীসের একটি গৌণ বই। এটি ইসলামী পণ্ডিত জিয়াউর রহমান আজমি দ্বারা সংকলিত হয়েছিল। এ গ্রন্থে লেখক দুই শতাধিক গ্রন্থ থেকে সকল সহীহ হাদীস সংকলন করেছেন। আর এটাই ইসলামের ইতিহাসের প্রথম কিতাব যাতে সবগুলো সহীহ হাদীস এক কিতাবে সংগ্রহ করা হয়েছে। সালাফি সুন্নিদের অভিমত অনুযায়ী, এটি কোরআনের পর বিশ্বের বিশুদ্ধতম ইসলামী গ্রন্থ, যা এটি সংকলনের পূর্বে সহীহ বুখারীকে গণ্য করা হতো। এতে ১৬৫০০ সহীহ হাদীস রয়েছে, যার ৮৫০০ হাদীস সিহাহ সিত্তাহ হতে ও বাকিগুলো অন্যান্য বিশ্বস্ত হাদীস গ্রন্থ হতে রেওয়ায়েত যাচাই করে নেওয়া হয়েছে। বইটির ১ম খণ্ড বাংলা অনুবাদ করেছেন আব্দুল্লাহ আল মামুন আজহারী আর অনুবাদ সম্পাদনা করেছেন আবু বকর মুহাম্মাদ যাকারিয়া। জাকির নায়েক বইটির ব্যাপারে তার প্রত্যক্ষ অভিজ্ঞতা বর্ননা করেছেন।